Pagi ini menjawab soalan lisan di Dewan Negara di mana Senator Tuan Abun Sui Anyit bertanyakan apakah langkah-langkah dan perancangan tebatan banjir untuk mengurangkan keadaan banjir buruk yang semakin menjadi-jadi dan teruk sehingga menenggelamkan banyak rumah seperti di Sungai Trusan, Sungai Kemena dan Sungai Miri di Sarawak yang muaranya semakin cetek.

Saya memberitahu Dewan Negara, Kementerian Peralihan Tenaga dan Transformasi Air (PETRA) melalui Jabatan Pengairan dan Saliran (JPS) telah menyenaraikan dua projek dengan kos sebanyak RM51.5 juta di bawah Rolling Plan Pertama Rancangan Malaysia ke-13 (RP1 RMKe-13).

Projek-projek berkenaan adalah pemuliharaan Muara Batang Kemena, Bahagian Bintulu dan pemuliharaan Muara Sungai Trusan, Bahagian Limbang. Skop utama projek adalah mendalamkan sungai bagi meningkatkan kapasiti sungai untuk menampung aliran air yang tinggi terutamanya ketika musim hujan.

PETRA melalui JPS juga akan mengemukakan permohonan
Projek Pemuliharaan Muara Sungai Miri, Bahagian Miri bagi pelaksanaan kerja pengerukan muara sungai dengan anggaran kos RM16.6 juta di bawah RP2 RMKe-13.

PETRA melalui JPS sedang melaksanakan projek RTB Sungai Miri, Lembangan Sungai Miri dengan kos berjumlah RM31 juta. Pelaksanaan projek ini melibatkan kawasan Lutong, Krokop dan Jalan Jee Foh. 

Setelah siap kelak, projek ini dijangka akan memberikan perlindungan kepada lebih 5,000 penduduk daripada risiko banjir dan mengurangkan keluasan banjir seluas 600 hektar. Kerja-kerja fizikal telah bermula pada Oktober 2023 dan kemajuan terkini di tapak adalah 28.16% dengan projek dijangka siap pada Januari 2026.

Sebagai penyelesaian jangka pendek, JPS melaksanakan kerja-kerja kecil di bawah Projek Pemuliharaan Sungai untuk mengurangkan risiko banjir. Peruntukan RM37.8 juta telah disalurkan di Negeri Sarawak pada tahun 2022 sehingga 2024 untuk melaksanakan 360 sebutharga dengan skop utama seperti kerja-kerja pengaluran sungai, kerja-kerja menstabilkan tebing sungai dan menaiktaraf saluran serta struktur berkaitan bagi meningkatkan kualiti air sungai. Senarai projek pada tahun ini pula sedang dimuktamadkan
dan jumlah peruntukan adalah sebanyak RM13.1 juta.

Bagi Parlimen Bintulu peruntukan berjumlah RM4.92 juta telah disalurkan pada tahun 2022 sehingga 2024 untuk melaksanakan 41 sebutharga dengan skop utama seperti kerja-kerja pengaluran sungai, kerja-kerja menstabilkan tebing sungai dan menaiktaraf saluran serta struktur berkaitan bagi meningkatkan kualiti air sungai. Pada tahun ini pula, sebanyak RM652,000 diperuntukkan untuk melaksanakan 3 sebutharga. 

Bagi Parlimen Miri, peruntukan berjumlah RM812,000 telah disalurkan pada tahun 2022 sehingga 2024 untuk melaksanakan 7 kerja sebutharga. Pada tahun ini pula, sebanyak RM900,000 diperuntukkan untuk melaksanakan 5 sebutharga. 

Manakala, di Parlimen Limbang, peruntukan berjumlah RM1.7 juta telah disalurkan pada tahun 2022 sehingga 2024 untuk melaksanakan 35 kerja sebutharga. Pada tahun ini pula, sebanyak RM330,000 diperuntukkan untuk melaksanakan 8 sebutharga.

#TPMFY 
#PETRA 
#MalaysiaMADANI 
#MADANIBekerja
#KerajaanPerpaduan

Parlimen | 4 Mac 2025 | Selasa